Predkladacia správa

	Materiál sa predkladá na rokovanie vlády SR na základe uznesenia vlády SR č. 524/2001.

	Obsahom materiálu je aktuálny odpočet plnenia úloh uznesení vlády SR č. 363/2001 a č. 366/2001 k 30. septembru 2001. Súčasťou tohto odpočtu je návrh na zrušenie úlohy č. 4 prílohy A uznesenia vlády SR č. 363/2001 „predložiť na rokovanie vlády SR analýzu možnosti využitia samospráv pri obmedzovaní deformácií trhu práce“, návrh na zmenu termínov úlohy č. 11 prílohy A k uzneseniu vlády SR č. 363/2001 „predložiť na rokovanie vlády SR analýzu súčasného sociálneho systému a navrhnúť opatrenia na zvýšenie motivačných prvkov k hľadaniu a udržaniu si zamestnania“ a úlohy č. 6 prílohy B k uzneseniu vlády SR č. 363/2001 „predložiť na rokovanie vlády SR návrh novely zákona o zamestnanosti“. Zdôvodnenie týchto návrhov obsahuje príslušná časť predkladaného odpočtu plnenia úloh.

	Predmetom Porady ekonomických ministrov vlády SR dňa 17. septembra 2001 bol aj odpočet plnenia úloh uznesení vlády SR č. 363/2001 a č. 366/2001 k 31. augustu 2001.

	Porada ekonomických ministrov vlády SR vzala tento odpočet na vedomie s pripomienkou k nedostačujúcej vypovedajúcej hodnote pre posúdenie účinnosti a efektívnosti prijatých opatrení v boji proti nelegálnej práci. Z toho dôvodu bolo odporučené nasledujúci odpočet plnenia úloh doplniť o komplexné hodnotenie výsledkov zintenzívnenia boja proti nelegálnej práci.

	K uvedenej pripomienke a odporúčaniu Porady ekonomických ministrov je potrebné uviesť, že komplexné vyhodnotenie výsledkov kontrolnej činnosti zameranej na vyhľadávanie a potieranie nelegálnej práce je samostatný pomerne rozsiahly materiál presahujúci rozsah pravidelne predkladaných odpočtov plnenia úloh uznesení vlády SR č. 363/2001 a č. 366/2001.

	V tejto súvislosti je možné rozšíriť informáciu a tieto skutočnosti:

-	Predstavenstvo NÚP na svojom zasadnutí dňa 21. augusta 2001 prerokovalo „Vyhodnotenie výsledkov kontrolnej činnosti za obdobie máj 2000 – apríl 2001 realizovanej na základe Dohody o spolupráci pri koordinácii a výkone kontroly nelegálnej práce“ a prijalo k nemu príslušné uznesenie
-	minister práce, sociálnych vecí a rodiny SR požiadal listom signatárov „Dohody o spolupráci ...“ o doplnenie priebežného plnenia predmetných opatrení vyplývajúcich z uznesenia vlády SR č. 366/2001 vyhodnotených ku dňu 30. júna 2001
-	minister práce, sociálnych vecí a rodiny SR zvolal pracovné stretnutie signatárov „Dohody o spolupráci ...“ na 5. októbra 2001 za účelom prerokovania materiálu „Vyhodnotenie výsledkov kontrolnej činnosti za obdobie máj 2000 – apríl 2001 realizovanej na základe Dohody o spolupráci pri koordinácii a výkone kontroly nelegálnej práce“.
-	po doplnení a prerokovaní uvedeného materiálu na pracovnom stretnutí signatárov „Dohody“ dňa 5. októbra 2001 bude komplexný materiál predložený na najbližšie rokovanie RHSD.